**Ministrstva**

**Vladne službe**

**Organi v sestavi ministrstev**

**Upravne enote**

**Urad predsednika Republike Slovenije**

**Komisija za preprečevanje korupcije RS**

**Državna revizijska komisija za revizijo postopkov oddaje javnih naročil**

**Fiskalni svet**

**Državni zbor RS**

**Državni svet RS**

**Ustavno sodišče RS**

**Računsko sodišče RS**

**Varuh človekovih pravic RS**

**Vrhovno sodišče RS**

**Vrhovno državno tožilstvo RS**

**Državno odvetništvo RS**

**Občine**

Številka: 007-620/2019/38

Datum: 17. 12. 2019

**Zadeva: Uredba o povračilu stroškov za službena potovanja v tujino (Uradni list RS, št. 76/19) - OBVESTILO**

Spoštovani!

Obveščamo vas, da je bila v Uradnem listu Republike Slovenije št. 76/19 z dne 13. 12. 2019 objavljena Uredba o povračilu stroškov za službena potovanja v tujino (v nadaljevanju: uredba), ki bo začela veljati 1. januarja 2020. Ta uredba bo nadomestila Uredbo o povračilu stroškov za službena potovanja v tujino (Uradni list RS, št. [38/94](http://www.uradni-list.si/1/objava.jsp?sop=1994-01-1535), [63/94](http://www.uradni-list.si/1/objava.jsp?sop=1994-01-2171), [24/96](http://www.uradni-list.si/1/objava.jsp?sop=1996-01-1498), [96/00](http://www.uradni-list.si/1/objava.jsp?sop=2000-01-4040), [35/02](http://www.uradni-list.si/1/objava.jsp?sop=2002-01-1606), [86/02](http://www.uradni-list.si/1/objava.jsp?sop=2002-01-4355), [66/04](http://www.uradni-list.si/1/objava.jsp?sop=2004-01-2988), [73/04](http://www.uradni-list.si/1/objava.jsp?sop=2004-01-3258), [16/07](http://www.uradni-list.si/1/objava.jsp?sop=2007-01-0790), [30/09](http://www.uradni-list.si/1/objava.jsp?sop=2009-01-1313) in [51/12](http://www.uradni-list.si/1/objava.jsp?sop=2012-01-2176)), pri čemer posebej opozarjamo na prehodno določbo v 22. členu nove uredbe.

Uredba bo veljala za javne uslužbence in poklicne funkcionarje v javnem sektorju. Javni sektor so državni organi, samoupravne lokalne skupnosti, javne agencije, javni skladi, javni zavodi in javni gospodarski zavodi ter druge osebe javnega prava, ki so posredni uporabniki državnega proračuna ali proračuna samoupravne lokalne skupnosti. Javna podjetja in gospodarske družbe, v katerih ima večinski delež oziroma prevladujoč vpliv država ali samoupravna lokalna skupnost, niso del javnega sektorja po tej uredbi.

Za javne uslužbence in poklicne funkcionarje je v uredbi določen skupni izraz »zaposleni«. Ta uredba ne bo veljala za nepoklicne funkcionarje.

Uredba v 2. členu ureja načelo dobrega gospodarjenja z javnimi sredstvi pri načrtovanju službenega potovanja v tujino in pri povračilu stroškov. Navedeno načelo je določeno v skladu s tretjim odstavkom 2. člena Zakona o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617 in [13/18](http://www.uradni-list.si/1/objava.jsp?sop=2018-01-0544)), ki določa, da je pri pripravi in izvrševanju proračuna treba spoštovati načelo gospodarnosti.

Bistvena novost v uredbi je dvig zneskov dnevnic na raven pred uveljavitvijo Uredbe o spremembah in dopolnitvah Uredbe o povračilu stroškov za službena potovanja v tujino (Uradni list RS, št. 51/12). V letu 2012 so bili namreč zneski dnevnic zaradi varčevalnih ukrepov znižani. Dvig zneskov dnevnic po novi uredbi bo postopen, razen v primeru Belgije, ko bo dvig dnevnice na končni znesek (63 €) takojšen s 1. januarjem 2020.

Prvi dvig zneskov dnevnic bo veljal od 1. januarja 2020 do 31. decembra 2020 (uporablja se tabela v 21. členu uredbe).

Drugi dvig zneskov dnevnic bo veljal od 1. januarja 2021 dalje, ko se bo uporabljala Priloga k uredbi (druga tabela).

Če država v obeh tabelah ni posebej določena, se uporabi znesek dnevnice za »druge države«, v skladu z zgoraj navedenim postopnim dvigom zneskov dnevnic.

V 6. členu uredbe je ponovno določena dnevnica za službeno potovanje v tujino, če to traja nad 6 do 8 ur (25 % dnevnice).

Določbe o povrnitvi stroškov za plačilo zdravstvenih storitev v 14. členu so spremenjene tako, da se zaposlenemu lahko povrne plačilo premije za individualno zdravstveno zavarovanje z medicinsko asistenco v tujini v obsegu kritja v višini osnovne zavarovalne vsote, razen v primerih, ko je zaradi pridobitve poslovnega vizuma potrebna določena vrednost minimalnega zavarovalnega kritja, vendar le, če se o tem predhodno dogovori z delodajalcem. Prav tako je določeno, da se za zaposlene, ki pogosto potujejo v tujino, sklene skupinsko (kolektivno) zdravstveno zavarovanje z medicinsko asistenco v tujini.

Posebej naj izpostavimo tudi, da uredba v tretjem odstavku 20. člena ureja obveznost priprave in oddaje poročila o opravljenem službenem potovanju ob posredovanju dokumentacije v zvezi s službenim potovanjem v tujino. Poročila o službenih potovanjih so pogosto predmet nadzora s strani notranjih revizij, saj se na ta način ugotavlja smotrnost oziroma gospodarnost uporabe javnih sredstev.

S spoštovanjem,

 Rudi Medved

 MINISTER

Poslati:

- naslovnikom po elektronski poti